b'\n_START_ARTICLE_\nPsykrofiili\n_START_PARAGRAPH_\nPsykrofiili (joskus my\xc3\xb6s kryofiili) on eli\xc3\xb6, joka on sopeutunut el\xc3\xa4m\xc3\xa4\xc3\xa4n ja lis\xc3\xa4\xc3\xa4ntym\xc3\xa4\xc3\xa4n jatkuvasti kylmiss\xc3\xa4 olosuhteissa tai jopa edellytt\xc3\xa4\xc3\xa4 sellaisia. Psykrofilia on esimerkki ekstremofiliasta._NEWLINE_Psykrofiilisia elinymp\xc3\xa4rist\xc3\xb6j\xc3\xa4 esiintyy maapallolla paljon. T\xc3\xa4llaisia ovat napaseudut, vuoristojen yl\xc3\xa4osat, j\xc3\xa4\xc3\xa4tik\xc3\xb6t ja syv\xc3\xa4nmeren pohja. Useimmat tunnetuista psykrofiilisist\xc3\xa4 eli\xc3\xb6ist\xc3\xa4 ovat arkkeja tai bakteereita, mutta ominaisuutta tavataan my\xc3\xb6s muun muassa levill\xc3\xa4, sienill\xc3\xa4, selk\xc3\xa4rangattomilla ja kaloilla. Ne ovat kuitenkin huonosti tutkittu ekstremofiilisten eli\xc3\xb6iden ryhm\xc3\xa4._NEWLINE_Jatkuvasti kylm\xc3\xa4 elinymp\xc3\xa4rist\xc3\xb6 tuo ongelmia eli\xc3\xb6lle. Esimerkiksi fotosynteesi ei toimi alhaisissa l\xc3\xa4mp\xc3\xb6tiloissa, entsyymitoiminta hidastuu, solukalvojen lipidien j\xc3\xa4hmettyminen vaikuttaa solujen aineenvaihdunnan toimintaan ja \xc3\xa4\xc3\xa4rimmill\xc3\xa4\xc3\xa4n veden j\xc3\xa4\xc3\xa4tymispisteen alittavat l\xc3\xa4mp\xc3\xb6tilat aiheuttavat kudoksissa olevan veden j\xc3\xa4\xc3\xa4tymisen ja sit\xc3\xa4 kautta kudosten mekaanisen tuhoutumisen. Psykrofiilisille eli\xc3\xb6ille on kehittynyt erilaisa mekanismeja n\xc3\xa4iden ongelmien kiert\xc3\xa4miseen. Esimerkiksi lipidien j\xc3\xa4hmettymist\xc3\xa4 est\xc3\xa4\xc3\xa4 se, ett\xc3\xa4 lipidituontannosta vastaavat reaktiot tuottavat eri l\xc3\xa4mp\xc3\xb6tiloissa erilaisia m\xc3\xa4\xc3\xa4ri\xc3\xa4 tyydyttyneit\xc3\xa4 ja tyydyttym\xc3\xa4tt\xc3\xb6mi\xc3\xa4 rasvoja Useimmat psykrofiiliset el\xc3\xa4imet est\xc3\xa4v\xc3\xa4t j\xc3\xa4\xc3\xa4kiteiden muodostumisen kudoksiin erityisten proteiinien (Anti-freeze Proteins, AFP) tai glykoproteiinien avulla. N\xc3\xa4m\xc3\xa4 proteiinit kiinnittyv\xc3\xa4t syntyvien j\xc3\xa4\xc3\xa4hiukkasten pintaan ja est\xc3\xa4v\xc3\xa4t niit\xc3\xa4 muodostamasta j\xc3\xa4\xc3\xa4kidehilaa. T\xc3\xa4m\xc3\xa4 laskee kudosnesteen j\xc3\xa4\xc3\xa4tymispistett\xc3\xa4 ja mahdollistaa esimerkiksi arktisissa vesiss\xc3\xa4 el\xc3\xa4vien kalojen el\xc3\xa4m\xc3\xa4n vedess\xc3\xa4, joka s\xc3\xa4ilyy korkean suolapitoisuuden ansiosta nestem\xc3\xa4isen\xc3\xa4 alle nollan celsiusasteen l\xc3\xa4mp\xc3\xb6tilassa.'